Nous Eudes, dux de Bourgoingne, façons savoir à touz que cum messires Joceranz de Gigney, jadis chanoines et seneschaut de l’iglise d’Ostum, hait instituy à faire une chapellaine en l’iglise de Saint Ladre d’Ostum, en l’onour de sainte Katherine, virge gloriouse, et hait doné et laissé pour acheter et acquerir rentes pour le chapellain qui seray instituit en la dite chapellaine, qui chanteray et celebrerai le demi office pour le remede de l’ame de nostre chier pere le duc Robert et pour l’ame dou dit Jocerant et de leur successeurs, trois cenz libres tornoys petiz, nous consideranz et regardanz l’afection que li diz Jocerans havoit envers nostre chier pere, à la priere et la requeste des executeurs dou testament dou dit Mons. Jocerant, pour les dites trois cenz lb. de tornoys lesquelx nous havons hahues et recehues des diz exequteurs par la velunté et dou consentement de doyen et de chapitre de l’iglise d’Ostum, assetons et assignons de maintenant en la dite chapellaine de sainte Katherine pour le chapellain qui deserviray en la dite chapellaine trante livres de tornoys de annuel et perpetuel rente à prendre et havoir chascun an le jour de la saint Bartholomi sus les rentes et sus les yssues de nostre vierie d’Ostum, les quex nous amortissons de maintenant, et volons et ouctroyons et commandons une foiz por toutes de maintenant que quicunque soit viers d’Ostum soit tenuz de paier les dites trante lb. de tornoys, chascun an, au dit chapellain, au dit terme, senz autre commandemant atandre de nous ou de nos successeurs, saulf retenu à nous et es nostres que toute foiz que nous assorriens les dites trante livrées de terre convenaublement près de la cité d’Ostum ou que li chapistres de la dite église d’Ostum les troverient à acheter convenaublement en nostre baronie, en nos fiez, ou noz rierefiez ou en nostre domoygne, nous payerons et promettons à paier les dites trois cenz lb. de tornoys ou la valour que il sunt maintenant, senz nulle acquitté des trante lb. paiés au dit chapellain, dou dit vier d’Ostum que les dites trante lb. de tornoys assis sur les rentes et sur les issues de la dite vierie d’Ostum demouront à nous quittes de la charge des dites trante lb. dessus dites, et volons que les trante livrées de terre serient autre part assises que sur la vierie d’Ostum, ou achetées autre part, nous les amortissons de maintenant pour nous et pour les nostres; lesquelx chouses dessus dites nous promettons à tenir et garder pour nous et pour les nostres à touz jours mays fermement en bonne foy et promettons que nous ne viendrons en contre. Ou tesmoing de la quel chose nous havons fait mettre nostre seaul en ces presentes lettres, faites et données es Corps Sains près de Flavigney, le mecredi après l’uitaine de la Chandelose, l’an de grace mil trois cens dix et sept.